Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: (IX. 20.) Korm. határozat 10. pontja, valamint a jogszabályszerkesztésről szóló 12/1987. (XII. 29.) IM rendelet
Paragraph Index: 1427

69. Ismert, hogy a közösségi jog és a tagállami jogrendszer kapcsolatát számos fontos — az Európai Bíróság joggyakorlatában kialakult — alapelv, jogintézmény rendezi. Ilyen doktrínaként említhető meg a közvetlen alkalmazhatóság, a vertikális és a horizontális közvetlen hatály, a közvetett hatály és a bíróságokat terhelő értelmezési kötelezettség, valamint a közösségi jog elsődlegessége a tagállamok nemzeti jogával szemben. Az Európai Bíróság e doktrínákat a közösségi jogrend alapvető, megkülönböztető jellemzőinek minősítette. Az említett elvek, illetve jogintézmények elválaszthatatlanok a közösségi jogrendtől, kizárólag tagállam esetében érvényesülhetnek. Alkotmányos korlátjai is vannak annak, hogy az említett doktrínák a csatlakozást megelőzően a magyar jogrendszerben is érvényesüljenek (lásd a tájékoztató 74. pontját).

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes